מועצת הצי

**מועצת הצי** (באנגלית: **Navy Board**), מקודם **Council of the Marine Causes**, הייתה הגוף האחראי לאדמיניסטרציה ולניהול האזרחי השוטף של הצי המלכותי האנגלי ולימים הבריטי. היא פעלה מ-1546 עד פירוקה ב-1832, ותפקידיה הועברו למועצת האדמירליות (Admiralty Board) .

## תולדותיה
פקיד-מלכות ראשון לאדמיניסטרציה של הצי האנגלי מונה ב-1205 על ידי המלך ג'ון ותוארו "הממונה על נמלי המלך וספינותיו" (Keeper of the King's Ports and Galleys); לימים הוחלף השם ל-"פקיד אוניות המלך" (Clerk of the King's Ships) . ב-1514 נוספה משרת "ממונה על המחסנים" (Keeper of the Storehouses) , וב-1522 – "פקיד החשבונות של הצי" (Clerk Comptroller of the ships) .

בתחילת 1545, בתקופת מלכותו של הנרי השמיני, הוחלט לייעל את ניהול ענייני הצי באמצעות גוף חדש, שיכלול את שלושת פקידי המלכות הקיימים ועוד שלושה חדשים: "גזבר של הצי" (Treasurer of Marine Causes) , "מפקח על אוניות הצי" (Surveyor and Rigger of the Navy)  ו"ממונה על חימוש האוניות" ( Master of Naval Ordnance). בראש הגוף החדש, שקיבל את השם "המועצה לענייני הצי" (Council of the Marine Causes), הועמד הלפטננט של האדמירליות (לפטננט-אדמירל), ממלא המקום של הלורד אדמירל העליון . כתבי המינוי הראשונים הוצאו בקיץ 1545 והושלמו ב-24 באפריל 1546; תאריך זה מציין רשמית את יום הקמת המועצה. חברי מועצת הצי היו פקידי מלכות במשרה מלאה, אנשי ים ואדמיניסטרטורים, שקיבלו שכר שנתי על עבודתם. המועצה עסקה רק בניהול האזרחי של הצי, והפעלתו המבצעית נותרה בידי האדמירליות , שנקראה אז "משרד האדמירליות וענייני הצי" (The Admiralty and Marine Affairs Office).

ב-1557 הועברה ראשות המועצה מלפטננט האדמירליות לגזבר הצי, שנקרא גם *Senior Commissioner*. ב-1628 אבדה למועצה עצמאותה והיא הוכפפה למועצת האדמירליות (Admiralty Board)  בראשותו של הלורד הראשון של האדמירליות (שר הצי). ב-1660 הועברה ראשות מועצת הצי מגזבר הצי לפקיד החשבונות של הצי, שנקרא מעתה בשם חדש – "יושב ראש מועצת הצי".

ב-1832, כחלק מתוכניות הארגון מחדש של הצי המלחמתי שיזם סֶר ג'יימס גרהם , הלורד הראשון של האדמירליות, בוטלה מועצת הצי ואיתה גם מועצות-המשנה שלה לחולים ופצועים, לתובלה ולאספקה. את מקומה מילאה מעתה מועצת האדמירליות, והתפקידים האדמיניסטרטיביים השונים חולקו בין הלורדים הימיים.

## תפקידי מועצת הצי
* תכנון ופיקוח על בניית אוניות ותחזוקתן במספנות המלכותיות  בדפטפורד , ווליץ' , פורטסמות' וצ'טהם ובמתקנים נוספים של הצי.
* אספקת מזון (שנקנה מקבלנים פרטיים שנקראו "agents"), אספקת ציוד, אפסניה ימית ושירותים לאוניות; אספקת תותחים, כלי ירי ותחמושת לאוניות, שנמשכו ממועצת החימוש .
* תשלום שכר לאזרחים בשירות הצי ולצוותי האוניות (קצינים וחוגרים).
* מינוי קציני-משנה (warrant officers) ותת-קצינים (petty officers), להבדיל מקציני הפיקוד (commissioned officers) שמונו על ידי האדמירליות

### תחומי האחריות הנפרדים של כל אחד מחברי המועצה
* לפטננט האדמירליות עמד בראש מועצת הצי מ-1545 עד 1564, אז הועברה ראשות המועצה לידי גזבר הצי.
* גזבר הצי היה בכיר חברי המועצה מ-1564 עד 1660. הוא ניהל את תקציב הצי ופיקח עליו, אם כי במרוצת השנים עברו בהדרגה חלק מן הנושאים שבאחריותו לפקיד החשבונות של הצי.
* פקיד החשבונות של הצי היה אחראי על ההוצאות הכספיות של הצי ועמד בראש המועצה מ-1660 עד ביטולה ב-1832.
* המפקח על האוניות היה אחראי על תכנון, בנייה ושיפוץ אוניות הצי ופיקח על המספנות המלכותיות.
* פקיד הצי (Clerk of the Navy) היה אחראי על הניהול היומיומי של עבודת המועצה ושימש מזכיר ראשי במשרד הצי.
* המפקח על האספקה לאוניות (Surveyor of Marine Victuals)  היה אחראי על בסיסי המזון  ופיקח על אספקת המזון והמשקאות לאוניות הצי המלכותי מ-1550 עד 1679. התפקיד בוטל והוחלף ב-1683 על ידי מועצת האספקה .
* הממונה על חימוש האוניות היה פקיד שהושאל במיוחד ממועצת החימוש  וטיפל באספקת החימוש לאוניות. הוא היה חבר המועצה תקופה קצרה בלבד, מ-1561 עד 1569.
* המפקח על פנקסי המחסנאים, המפקח על פנקסי הגזבר והמפקח על פנקסי אספקת המזון היו תפקידים שנוצרו כדי להקל את עומס העבודה על פקיד החשבונות של הצי.
הערה: משרד התשלומים של הצי  (מקום מושבו של גזבר הצי) היה נפרד מן המועצה; אומנם חברי המועצה נדרשו לאשר את התשלומים, אך כל הכספים הוחזקו במשרד זה והוצאו על ידו. לימים הוחלף שמו של משרד התשלומים ל-"אוצר הצי" (*Navy Treasury*).

### מועצות-משנה
בעקבות התעצמות הצי בסוף המאה ה-17 ותחילת ה-18 החליטה האדמירליות למקד את פעילות המועצה בשני תחומים עיקריים – אוניות ותחזוקתן והוצאות הצי, ולהעביר את הטיפול בשאר הנושאים לאחריותן של מועצות משנה. עם אלו נמנו:
* מועצת האספקה (Victualing Board)  (1683–1832). האחראית לאספקת המזון, הבירה והשיכר ופריטים נוספים לצוותי אוניות הצי.
* המועצה לטיפול בחולים ופצועים (Sick and Hurt Board) (הוקמה אד הוק ולתקופה מוגבלת בעיתות מלחמה החל מ-1653, פעלה באופן קבוע מ-1715, מוזגה עם מועצת התובלה ב-1806). היא הייתה אחראית למתן שירותי רפואה לאוניות הצי ולטיפול בשבויי מלחמה.
* מועצת התובלה (Transport Board)  (1690–1724, הוקמה מחדש ב-1794, הוטמעה בתוך מועצת האספקה ב-1817). הייתה אחראית לאספקת שירותי תובלה ולהעברת אספקה וציוד צבאיים.

## משרדי המועצה
ב-1656 הועברו משרדי המועצה לרחוב Seething Lane  בסיטי של לונדון, לבניין חדש שאת הקמתו יזם סמיואל פיפס. הבניין נשרף ב-1673, ובשנתיים שלאחר מכן נבנה מחדש לפי תכנונו של כריסטופר רן. הבניין נהרס ב-1788. באגף האחורי של הבניין, עם כניסה נפרדת, נמצאו משרדי המועצה לטיפול בחולים ופצועים. המשרד לאספקת מזון נמצא בקרבת מקום, ב-Little Tower Hill. אוצר הצי, שנקרא גם משרד התשלומים של הצי וממנו פעל גזבר הצי, שכן ב־Leadenhall Street, וב-1664 עבר ל-Broad Street. ב-1789 עברה המועצה לבית סאמרסט (Somerset House), לאגף חדש שנבנה במיוחד עבורה.

## פירוק המועצה
ב-15 בפברואר 1828, בעקבות שאילתות של חברי פרלמנט בדבר תקציבה המנופח של מועצת הצי ודוחותיה המעורפלים, הקים מזכיר הפנים רוברט פִּיל ועדת חקירה פרלמנטרית בראשותו של חבר הפרלמנט הנרי פרנל  לבדיקת הנושא. הוועדה בדקה את התנהלות המועצה בנושאי פנסיות ותשלומי מחצית-שכר  לאנשי הצי, מכס, הוצאות המועצה וחובותיה, ובסוף אותה שנה הגישה הוועדה את מסקנותיה. העיקרית שבהן הייתה כי אין כל בקרה פיננסית על הוצאות המועצה, שגדלו עוד יותר מהוצאותיה בתקופת השלום הקודמת. בעקבות דוח הוועדה החליטה הממשלה ב-14 בפברואר 1832 להעביר חוק לסגירת מועצת הצי ומועצת המשנה לאספקת מזון ולהעביר את תפקידיהן למועצת האדמירליות.

## לקריאה נוספת

* Bailey, Nathan (1726). *An Universal Etymological English Dictionary*. London, Darby. Digitized copy in Internet Archive.
* Bonner-Smith, D. (1945). "The Abolition of the Navy Board". *The Mariner's Mirror* 31 (3): 154–159.
* Dewar, David and Warwick Funnle (2017). *A History of British National Audit – The Pursuit of Accountability*. Oxford University Press.
* Hamilton, Admiral Sir R. Vesey (1896). *Naval Administration: The constitution, character, and functions of the Board of Admiralty, and of the civil departments it directs.* London, George Bell and Sons. Digitized copy in HathiTrust.
* Oppenheim, Michael (1896). *A History of the Administration of the Royal Navy and of Merchant Shipping in Relation to the Navy*. Vol. I: 1509–1660. London, John Lane. Project Gutenberg eBook #68713.
* Ranft, Bryan (2002). *The Oxford Illustrated History of the Royal Navy*. Oxford University Press.
* Rasor, Eugene L. (2004). English/British naval history to 1815: a guide to the literature. Westport (Conn.): Praeger.
* Rodger, N.A.M. (1979). *The Admiralty, Offices of State*. Lavenham, Terence Dalton Ltd.
* Rodger, N.A.M. (1986). *The Wooden World: An Anatomy of the Georgian Navy*. Annapolis, Maryland: Naval Institute Press.
* Runyan, Thimothy J., editor (1987). *Ships, Seafaring, and Society: Essays in Maritime History.* Detroit, Michigan, Wayne State University Press.
* Thrush, Andrew D. (June 1990). "The Navy Under Charles I, 1625-1640". *discovery.ucl.ac.uk*. University College London, Ph.D. Dissertation. Retrieved 28 February 2017.
* Weinreb, Ben; Hibbert, Christopher; Keay, John; Keay, Julia (2008). *The London Encyclopaedia* (3rd ed.). Pan Macmillan.


## קישורים חיצוניים

* Royal Museums Greenwich, Research Guide B6: Royal Navy administrative records. Retrieved 2025-03-17.


## הערות שוליים

קטגוריה:הצי המלכותי הבריטי